Γνωμοδότηση για την πρόταση οδηγίας του Συμβουλίου για τον καθορισμό των βασικών αρχών σχετικά με τους ζωοτεχνικούς και γενεαλογικούς όρους που εφαρμόζονται κατά την εισαγωγή ζώων προέλευσης τρίτων χωρών, του σπέρματος, των ωαρίων και των εμβρύων τους (1) (94/C 127/03)

Στις 15 Νοεμβρίου 1993, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 6 Ιανουαρίου 1994, με βάση εισηγητική έκθεση του κ. Proumens.

Η Οικονομική και Κοινωνική Επιτροπή, κατά την 312η σύνοδο ολομέλειας της 26ης και 27ης Ιανουαρίου 1994 (συνεδρίαση της 26ης Ιανουαρίου 1994), υιοθέτησε ομόφωνα την ακόλουθη γνωμοδότηση.

Η ΟΚΕ εγκρίνει την παρούσα πρόταση, εύχεται όμως να λάβει η Επιτροπή υπόψη τις παρατηρήσεις και τις προτάσεις που εκφράζονται κατωτέρω.

1. Γενικές εκτιμήσεις

1.1. Η πρόταση αυτή αποσκοπεί στη θέσπιση ζωοτεχνικών και γενεαλογικών κανόνων για τις εισαγωγές, παρόμοιων με αυτούς που εφαρμόζονται στο κοινοτικό επίπεδο.

1.2. Καλύπτει όλα τα ζώα αναπαραγωγής καθαρής φυλής, και συγκεκριμένα:

- τα βοοειδή,

- τα προβατοειδή,

- τα ιπποειδή,

- τα πουλερικά,

- τα κατοικίδια.

1.2.1. Σημειωτέον, εντούτοις, πως όσον αφορά τα χοιροειδή, η πρόταση καλύπτει και τα ζώα υβριδικών φυλών.

1.2.2. Καλύπτει, επίσης, τα σπέρματα, τα ωάρια και τα έμβρυα των ανωτέρω ειδών.

1.3. Σκοπός της πρότασης είναι η δημιουργία εγκεκριμένων φορέων στις τρίτες χώρες, η απαίτηση έκδοσης ενός γενεαλογικού και ζωοτεχνικού πιστοποιητικού και ο καθορισμός των όρων σχετικά με την εγγραφή ή την καταχώρηση σε γενεαλογικό βιβλίο ή μητρώο.

1.4. Σημειωτέον, τέλος, ότι ο ουσιαστικός της σκοπός είναι να επιτρέψει την ποιοτική εκτροφή, ιδίως ζώων καθαρής φυλής, με ιδιαίτερη εξαίρεση τα χοιροειδή υβριδικών φυλών.

1.4.1. Εξάλλου, είναι χρήσιμο να υπογραμμιστεί ότι η εξαγωγή ζώων που πληρούν τα κριτήρια επιτρέπει την επίτευξη αισθητής μείωσης των δασμών.

1.5. Ως προς αυτό το θέμα, η ΟΚΕ πληροφορήθηκε ότι αναπτύσσεται παράνομο εμπόριο με αφετηρία ορισμένες χώρες της Ανατολικής Ευρώπης, κατά το οποίο εισάγονται στην Κοινότητα ζώα που καλύπτονται από την παρούσα οδηγία, υπόκεινται έτσι σε μειωμένους δασμούς και, τελικά, προορίζονται για σφαγή.

1.5.1. Η ΟΚΕ ζητά εμμόνως από την Επιτροπή να θεσπίσει ενισχυμένα μέτρα ελέγχου και καλεί τα κράτη μέλη να επιβάλουν αυστηρές κυρώσεις σε αυτές τις πρακτικές.

2. Ειδικές εκτιμήσεις

2.1. Οι τρίτες χώρες που καλύπτονται είναι αυτές που έχουν ήδη γίνει δεκτές ως εξαγωγείς ζώων για σφαγή ή αναπαραγωγή από κτηνιατρική άποψη.

2.2. Τα ζώα και οι φυλές που δεν αναφέρονται στα κοινοτικά μητρώα δεν γίνονται δεκτά από τη Μόνιμη Ζωοτεχνική Επιτροπή ως ζώα αναπαραγωγής.

2.3. Αν μια τρίτη χώρα θέλει να εξαγάγει ζώα που εμπίπτουν σε αυτήν την περίπτωση, μπορεί να το κάνει μόνο αν η εν λόγω φυλή εγγραφεί στους καταλόγους ενός ή περισσότερων κρατών μελών υπό τις απαραίτητες κοινοτικές προϋποθέσεις.

2.4. Οι απαραίτητες προϋποθέσεις που προβλέπει η παρούσα πρόταση για τις τρίτες χώρες θα επαληθευθούν από εμπειρογνώμονες που θα ορίσει η Επιτροπή, η οποία και αναλαμβάνει τα έξοδα αυτής της ελεγκτικής διαδικασίας.

2.5. Η ΟΚΕ έλαβε δεόντως υπόψη της ότι η Μόνιμη Ζωοτεχνική Επιτροπή αποτελείται από υπαλλήλους από κάθε κράτος μέλος, αρμόδιους για θέματα εκτροφής, οι οποίοι μπορούν να επικουρούνται από εμπειρογνώμονες της επιλογής τους. (Όσον αφορά τα ιπποειδή, ορισμένα κράτη μέλη στέλνουν τους υπαλλήλους που είναι αρμόδιοι για τα ιπποφορβεία.)

3. Ειδικές παρατηρήσεις

3.1. Ο κατάλογος των τρίτων χωρών που έχουν γίνει δεκτές από κτηνιατρική άποψη (σημείο 2.1) έχει δημοσιευθεί στην ΕΕ αριθ. L 201/28 της 11. 8. 1993.

3.2. Για τις ιδιωτικές επιχειρήσεις που αναφέρονται στο άρθρο 2, η διάταξη αυτή καλύπτει μόνο την εκτροφή χοιροειδών υβριδικής φυλής.

3.3. Όσον αφορά τις μεθόδους εκτίμησης της γενετικής αξίας των ζώων, σημειωτέον ότι η Επιτροπή προβλέπει την κατάρτιση οδηγίας για τα ζώα που έχουν υποστεί γενετική μεταλλαγή.

3.3.1. Λόγω της σπουδαιότητας του θέματος, η ΟΚΕ εκφράζει την επιθυμία να εκδοθεί αυτή η οδηγία το συντομότερο δυνατόν.

3.4. Για να μη ζημιωθούν οι εκτροφείς των κρατών μελών, η ΟΚΕ ζητεί να δηλώνουν οι τρίτες χώρες, με σαφήνεια και ακρίβεια, ότι τα ζώα που εξάγονται στο πλαίσιο της παρούσας οδηγίας έχουν υποστεί αγωγή με ορμόνες (φυσικές ή συνθετικές), ακόμη και αν οι ορμόνες αυτές επιτρέπονται στις χώρες εξαγωγής ή αν η σωματοτροπίνη χρησιμοποιείται τακτικά για τα γαλακτοπαραγωγά θηλυκά. Αυτές οι μέθοδοι ενδέχεται ουσιαστικά να κρύβουν μια μέτρια γενετική αξία.

3.4.1. Εάν δεν χρησιμοποιούνται αυτές οι μέθοδοι, είναι οπωσδήποτε επιθυμητή μια ρητή αποφατική μνεία.

3.5. Η ΟΚΕ ανησυχεί για τις πιθανότητες απάτης ή καταχρηστικής εκμετάλλευσης όσον αφορά τα σπέρματα, τα ωάρια ή τα έμβρυα, που εξάγονται προς την Κοινότητα.

3.5.1. Η Επιτροπή πρέπει να προβλέψει ενισχυμένες διατάξεις ελέγχου, συγκεκριμένα με συστηματικές και τακτικές επισκέψεις κτηνιάτρων της Κοινότητας στις τρίτες χώρες.

3.5.2. Επίσης, θα ήταν σημαντικό να εξευρεθούν μέθοδοι που να επιτρέπουν την παρακολούθηση αυτών των ωαρίων, των σπερμάτων και των εμβρύων, και να εγγυώνται την ταυτότητα των ζώων, π.χ., με τη δημιουργία ειδικής «τράπεζας» ή με σήμανση σαν αυτή που χρησιμοποιείται ήδη στο ενδοκοινοτικό εμπόριο.

3.6. Όσον αφορά την απόδειξη μελλοντικής εγγραφής σε γενεαλογικό βιβλίο (άρθρο 4, τρίτη περίπτωση), η απόδειξη αυτή θα μπορούσε να είναι μία βεβαίωση του γενεαλογικού βιβλίου, που θα έχει ενημερωθεί εκ των προτέρων για την εισαγωγή των ζώων, των σπερμάτων, των ωαρίων ή των εμβρύων, και θα πιστοποιεί ότι η εγγραφή θα γίνει κατά την είσοδο στο έδαφος της Κοινότητας.

3.7. Η ΟΚΕ απορεί που δεν έχουν προβλεφθεί ρήτρες αμοιβαιότητας με τις τρίτες χώρες, που θα εξασφαλίζουν στους εκτροφείς της Κοινότητας παρόμοιες προϋποθέσεις για την εξαγωγή σε αυτές τις τρίτες χώρες.

3.7.1. Είναι αυτονόητο, ωστόσο, ότι στο πλαίσιο αυτής της αμοιβαιότητας δεν πρέπει να τεθούν σε αμφισβήτηση τα δικαιώματα των δημιουργών νέων ειδών, αποτελέσματα εργασιών που ανέρχονται ενίοτε σε πολλές γενιές.

3.8. Η ΟΚΕ εύχεται να λάβει τη διαβεβαίωση της Επιτροπής ότι, στα γενεαλογικά και ζωοτεχνικά δεδομένα, όλα τα στοιχεία θα είναι πλήρη και συγκρίσιμα.

3.9. Οι όροι «εγγραφή» και «καταχώρηση» χρησιμοποιούνται ανάλογα με τους κανόνες που ισχύουν σε κάθε κράτος μέλος, χωρίς αυτό να έχει αντίκτυπο στην τυπική διαδικασία.

4. Συμπληρωματική παρατήρηση

4.1. Ανάμεσα στις γενεαλογικές προϋποθέσεις βρίσκεται η έννοια του «λίκνου της φυλής», η οποία δημιουργεί ενίοτε πρόβλημα.

4.1.1. Αυτό ισχύει, ιδίως, για την περίπτωση των λιππιζανικών ίππων, τους οποίους διεκδικούν ορισμένες χώρες (Ιταλία, Αυστρία, Ουγγαρία, Σλοβενία), όχι, όμως, για τις λιγότερο γνωστές φυλές ίππων (ανδαλουσιανοί και λουζιτανικοί).

4.1.2. Θα ήταν ευκταίο να προβλέψει η Επιτροπή την αναγνώριση αυτής της φυλής στο πλαίσιο των σχέσεών της με τις τρίτες χώρες.

Βρυξέλλες, 26 Ιανουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 306 της 12. 11. 1993, σ. 1.